রিয়াল মাদ্রিদের অগ্নিপরীক্ষা, কঠিন চ্যালেঞ্জ বায়ার্নেরও

ওয়েব ডেস্ক: উয়েফা চ্যাম্পিয়ন্স লিগের (UEFA Champions League) সেমিফাইনালে উঠে পড়েছে বার্সেলোনা (FC Barcelona) এবং পিএসজি (PSG)। বুধবারে রাতে ফিরতি লেগের আরও দুটি ম্যাচ এবং তারপরেই জানা যাবে এবারের চার সেমিফাইনালিস্ট। এদিনের দুটি খেলাতেই আগুন জ্বলতে পারে। একদিকে রিয়াল মাদ্রিদ বনাম আর্সেনাল (Real Madrid vs Arsenal) এবং অন্যদিকে ইন্টার মিলান বনাম বায়ার্ন মিউনিখ (Inter Milan vs Bayern Munich)।

প্রথম লেগে রিয়ালকে ৩-০ হারিয়ে চমকে দিয়েছে মিকেল আর্তেতার আর্সেনাল। এই টুর্নামেন্টের সফলতম দলের সামনে কঠিন পরীক্ষা। এদিনের খেলা সান্তিয়াগো বার্নাবেউতে তাই দর্শক সমর্থন পাবে মাদ্রিদের ক্লাব। কিলিয়ান এমবাপে, ভিনিসিয়াস জুনিয়র, জুড বেলিংহ্যামদের আজ জীবনের সেরা খেলা খেলতে হবে। ৯০ মিনিটে ৩ গোল করতেই হবে, তবেই খেলা অতিরিক্ত সময়ে গড়াবে। সেই সঙ্গে নজর রাখতে হবে যাতে আর্সেনাল না গোল করে ফেলে।

আরও পড়ুন: হাড্ডাহাড্ডি লড়াই, সেমিফাইনালে বার্সেলোনা, পিএসজি

আর এক হেভিওয়েট বায়ার্ন মিউনিখের সামনেও কঠিন চ্যালেঞ্জ। তাদের ঘরের মাঠে গিয়ে শেষ মুহূর্তের গোলে ২-১ জিতে এসেছে ইন্টার মিলান। আজ সান সিরো স্টেডিয়ামে হাজার হাজার ইন্টার সমর্থকদের সামনে জিততে হবে হ্যারি কেনদের। বায়ার্নের কাজ অবশ্য রিয়ালের মতো এত কঠিন নয়। গোলের ব্যবধান এক।

মঙ্গলবার সেমিফাইনালে উঠল বার্সেলোনা এবং প্যারিস সাঁ জারমাঁ। বিদায় নিল বরুসিয়া ডর্টমুন্ড (Borussia Dortmund) এবং অ্যাস্টন ভিলা (Aston Villa)। ডর্টমুন্ডের বিরুদ্ধে প্রথম পর্বে ৪-০ জিতেছিল বার্সা আর ভিলাকে পিএসজি হারিয়েছিল ৩-১ ফলে। দ্বিতীয় লেগে তাই হেরে যাওয়া দুই দলের কাজ খুবই কঠিন ছিল। তবে বিনা যুদ্ধে এক ইঞ্চি জমি ছাড়েনি ডর্টমুন্ড আর ভিলা।